Δημοσίευση σύμφωνα με το άρθρο 3α παράγραφος 2 της οδηγίας 89/552/ΕΟΚ του Συμβουλίου(1) για το συντονισμό ορισμένων νομοθετικών, κανονιστικών και διοικητικών διατάξεων των κρατών μελών σχετικά με την άσκηση τηλεοπτικών δραστηριοτήτων, που τροποποιήθηκε από την οδηγία 97/36/EΚ του Ευρωπαϊκού Κοινοβουλίου και του Συμβουλίου(2)

(2002/C 16/06)

Τα μέτρα που ελήφθησαν από την Αυστριακή Δημοκρατία σύμφωνα με το άρθρο 3α παράγραφος 1 της οδηγίας και κοινοποιούνται στην Επιτροπή σύμφωνα με τη διαδικασία που καθορίζεται στο άρθρο 3α παράγραφος 2, εκτίθενται στα ακόλουθα αποσπάσματα από την επίσημη εφημερίδα ομοσπονδιακής νομοθεσίας Bundesgesetzblatt (BGB) (I Nr. 85/2001 και II Nr. 305/2001): "85. Ομοσπονδιακός νόμος περί της άσκησης αποκλειστικών δικαιωμάτων ραδιοτηλεοπτικής αναμετάδοσης (/Fernseh-Exclusivrechtegesetz - ΦΕΡΓ)

Το Εθνικό Κοινοβούλιο αποφάσισε τα εξής:

Άρθρο I

Πεδίο εφαρμογής

§ 1. (1) Ο παρών ομοσπονδιακός νόμος ισχύει μόνο -εξαιρουμένου του § 5 - για τηλεοπτικούς οργανισμούς στους οποίους εφαρμόζεται ο νόμος ORF, BGBl. Nr. 379/1984, ή ο νόμος περί ιδιωτικής τηλεόρασης, BGBl. I Nr. 84/2001.

(2) Το § 3 δεν εφαρμόζεται όσον αφορά δικαιώματα ραδιοτηλεοπτικής αναμετάδοσης τα οποία αποκτήθηκαν πριν από τη θέση σε ισχύ του παρόντος ομοσπονδιακού νόμου, εφόσον οι συμβάσεις στις οποίες βασίζονται αυτά τα δικαιώματα δεν παρατάθηκαν μετά τη θέση σε ισχύ του εν λόγω νόμου.

Αθλητικές εκδηλώσεις μείζονος σημασίας για την κοινωνία

§ 2. Για τους σκοπούς του παρόντος νόμου, ως αθλητική εκδήλωση μείζονος σημασίας για την κοινωνία νοείται μόνο εκείνη που αναφέρεται σε διάταγμα που εκδόθηκε σύμφωνα με το § 4.

Υποχρεώσεις των τηλεοπτικών οργανισμών

§ 3. (1) Σε περίπτωση που ένας τηλεοπτικός οργανισμός είχε αποκτήσει αποκλειστικά δικαιώματα αναμετάδοσης για αθλητική εκδήλωση που αναφέρεται σε διάταγμα που εκδόθηκε σύμφωνα με το § 4, πρέπει αυτός να καθιστά δυνατή την παρακολούθηση αυτής της αθλητικής εκδήλωσης σε ελεύθερη τηλεόραση στην Αυστρία, από το 70 % τουλάχιστον των τηλεθεατών που καταβάλλουν τέλη αδείας και εκείνων που απαλλάσσονται από αυτά σύμφωνα με τους όρους που καθορίζονται στο εν λόγω διάταγμα (ζωντανή ή ετεροχρονισμένη μετάδοση, μετάδοση ολόκληρου ή μέρους της αθλητικής εκδήλωσης). Για τους σκοπούς της παρούσας παραγράφου, ως ετεροχρονισμένη μετάδοση νοείται συνήθως μια περίοδος ανώτατης διάρκειας 24 ωρών, από την έναρξη αυτής της εκδήλωσης έως την έναρξη της εκπομπής.

(2) Για τους σκοπούς του παρόντος νόμου, ως ελεύθεροι τηλεοπτικοί σταθμοί νοούνται οι σταθμοί των οποίων η λήψη από τον τηλεθεατή είναι δυνατή χωρίς πρόσθετες ή τακτικές πληρωμές για τη χρήση τεχνικού εξοπλισμού αποκωδικοποίησης. Κατά την έννοια του παρόντος άρθρου, στις πρόσθετες πληρωμές δεν περιλαμβάνεται η καταβολή τελών αδείας (§ 2 RGG), τελών προγράμματος (§ 20 RFG), τελών σύνδεσης σε καλωδιακό δίκτυο καθώς και βασικών τελών που καταβάλλονται στην επιχείρηση εκμετάλλευσης του καλωδιακού δικτύου.

(3) Η υποχρέωση σύμφωνα με την παράγραφο 1 θεωρείται επίσης ότι ικανοποιείται όταν ο τηλεοπτικός οργανισμός μπορεί να αποδείξει ότι κατάβαλε όλες τις ευλόγως αναμενόμενες προσπάθειες υπό κανονικές συνθήκες της αγοράς, για να καταστήσει δυνατή την παρακολούθηση στην ελεύθερη τηλεόραση της αθλητικής εκδήλωσης όπως αναφέρεται στην παράγραφο 1. Για να επιτευχθεί φιλικός διακανονισμός όσον αφορά αυτές τις συνθήκες, ένας τηλεοπτικός οργανισμός μπορεί να προσφύγει στο Bundeskommunikationssenat που πρέπει, με τη συμμετοχή όλων των ενδιαφερομένων, να επιδιώξει και να επιτευχθεί συμφωνία και να συντάξει έκθεση σχετικά με τις διαπραγματεύσεις και τα αποτελέσματά τους.

(4) Σε περίπτωση που δεν επιτευχθεί συμφωνία, το Bundeskommunikationssenat πρέπει, ύστερα από αίτηση ενός από τους συμμετέχοντες τηλεοπτικούς οργανισμούς να αποφανθεί εάν ο τηλεοπτικός οργανισμός εκπλήρωσε επαρκώς τις υποχρεώσεις του σύμφωνα με τις παραγράφους 1 και 3. Σε περίπτωση που ο τηλεοπτικός οργανισμός δεν εκπλήρωσε επαρκώς τις υποχρεώσεις του, το Bundeskommunikationssenat ορίζει, στη θέση του ραδιοτηλεοπτικού οργανισμού, τη σημασία του όρου κανονικές συνθήκες της αγοράς κατά την έννοια της παραγράφου 3. Ειδικότερα, το Bundeskommunikationssenat πρέπει να καθορίσει κατάλληλη και αγοραία τιμή για την εκχώρηση των δικαιωμάτων αναμετάδοσης.

(5) Από έναν τηλεοπτικό οργανισμό ο οποίος δεν εκπλήρωσε επαρκώς τις υποχρεώσεις του σύμφωνα με την παράγραφο 1, μπορεί να ζητηθεί αποζημίωση σύμφωνα με τις διατάξεις του αστικού κώδικα. Η απαίτηση για αποζημίωση περιλαμβάνει επίσης την αποζημίωση για την απώλεια κερδών.

(6) Η άσκηση αγωγής αποζημίωσης επιτρέπεται μόνον ύστερα από τη λήψη απόφασης σύμφωνα με την παράγραφο 4. Με την επιφύλαξη των διατάξεων της παραγράφου 7, το δικαστήριο και οι διάδικοι που αναφέρονται στην παράγραφο 4, δεσμεύονται από την τελεσίδικη απόφαση.

(7) Εάν στο πλαίσιο διαδικασίας σύμφωνα με την παράγραφο 6, το δικαστήριο θεωρήσει ότι η απόφαση είναι παράνομη, θα διακόψει τη διαδικασία και θα ζητήσει από το ανώτατο διοικητικό δικαστήριο, μέσω προσφυγής σύμφωνα με το άρθρο 131 παράγραφος 2 του Ομοσπονδιακού Συντάγματος (B-VG), να επιβεβαιώσει το γεγονός ότι η απόφαση είναι παράνομη. Ύστερα από την έκδοση της απόφασης του ανώτατου διοικητικού δικαστηρίου, το δικαστήριο πρέπει να συνεχίσει τη διαδικασία και να αποφασίσει λαμβάνοντας υπόψη την απόφαση του ανώτατου διοικητικού δικαστηρίου.

Διάταγμα σχετικά με τις αθλητικές εκδηλώσεις μείζονος σημασίας για την κοινωνία

§ 4. (1) Η ομοσπονδιακή κυβέρνηση θα καθορίσει, μέσω διατάγματος, ποιες από τις αθλητικές εκδηλώσεις που αναφέρονται στο § 2 είναι μείζονος σημασίας για την κοινωνία. Στο διάταγμα περιλαμβάνονται μόνο οι αθλητικές εκδηλώσεις οι οποίες πληρούν τουλάχιστον 2 από τις ακόλουθες προϋποθέσεις:

1. η αθλητική εκδήλωση έχει προκαλέσει ήδη μεγάλο ενδιαφέρον στον αυστριακό πληθυσμό, ιδίως λόγω της κάλυψής του από τα μέσα ενημέρωσης·

2. η αθλητική εκφράζει την αυστριακή πολιτισμική, καλλιτεχνική ή κοινωνική ταυτότητα·

3. η αθλητική εκδήλωση είναι, ιδίως λόγω της συμμετοχής αυστριακών πρωταθλητών, αθλητική εκδήλωση ιδιαίτερης εθνικής σημασίας ή προκαλεί ενδιαφέρον στην πλειονότητα των αυστριακών τηλεθεατών λόγω της διεθνούς σημασίας της·

4. η αθλητική εκδήλωση μεταδόθηκε ήδη στο παρελθόν σε ελεύθερη τηλεόραση.

(2) Στο διάταγμα πρέπει να καθορίζεται εάν μετάδοση μιας αθλητικής εκδήλωσης σε ελεύθερη τηλεόραση πρέπει να είναι ζωντανού ή ετεροχρονισμένη καθώς και εάν θα μεταδοθεί ολόκληρη ή μόνο μέρη της. Η ζωντανή και η πλήρης μετάδοση μιας εκδήλωσης είναι δυνατή μόνον εάν δεν υπάρχουν αντικειμενικοί λόγοι για τους οποίους είναι αναγκαίο και σκόπιμο να μην υπάρχει τέτοιου είδους μετάδοση (π.χ. διαφορετικές χρονικές ζώνες ή ταυτόχρονη πραγματοποίηση περισσότερων αθλητικών εκδηλώσεων ή μερών της ίδιας εκδήλωσης).

(3) Πριν από την έκδοση ή τροποποίηση του διατάγματος πρέπει να ζητείται η γνώμη των εκπροσώπων των τηλεοπτικών οργανισμών, των κατόχων δικαιωμάτων, των οικονομικών φορέων, των καταναλωτών, των εργαζομένων και των πολιτιστικών και αθλητικών φορέων. Το σχέδιο διατάγματος πρέπει να δημοσιευθεί στην Amtsblatt zur Wiener Zeitung και να αναφέρεται ότι οποιοσδήποτε μπορεί να υποβάλει παρατηρήσεις εντός προθεσμίας 8 εβδομάδων. Κατόπιν το σχέδιο πρέπει να υποβληθεί στην Ευρωπαϊκή Επιτροπή. Το διάταγμα μπορεί να εκδοθεί μόνον εφόσον η Ευρωπαϊκή Επιτροπή δεν αποφανθεί εντός προθεσμίας 3 μηνών από την υποβολή στην Ευρωπαϊκή Επιτροπή.

[...]

Bundeskommunikationssenat

§ 6. Το Bundeskommunikationssenat είναι αρμόδια για το νομικό έλεγχο των τηλεοπτικών οργανισμών όσον αφορά την τήρηση των διατάξεων του παρόντος ομοσπονδιακού νόμου (§ 11 KOG, BGBl. I Nr. 32/2001).

Κυρώσεις και διαδικασίες

§ 7. (1) Η παράβαση των υποχρεώσεων σύμφωνα με

1. § 3 παράγραφος 1 ή

[...]

αποτελεί διοικητική παράβαση και τιμωρείται από το Bundeskommunikationssenat με πρόστιμο από 36000 EUR έως 58000 EUR.

(2) Το Bundeskommunikationssenat πρέπει να πραγματοποιήσει δημόσια προφορική ακρόαση στο πλαίσιο της διαδικασίας σύμφωνα με την παράγραφο 1.

(3) Το Bundeskommunikationssenat πρέπει να εφαρμόζει τον Allgemeine Verwaltungsverfahrensgesetz 1991, BGBl. Nr. 51 και, στην περίπτωση που προβλέπεται στην παράγραφο 1, το νόμο περί διοικητικής παράβασης 1991, BGBl. Nr. 52.

(4) Σε περίπτωση επανάληψης και σοβαρής παράβασης αυτού του νόμου από έναν τηλεοπτικό οργανισμό (§ 2 Z 1 του νόμου περί ιδιωτικής τηλεόρασης, BGBl. I Nr. 84/2001), το Bundeskommunikationssenat κινεί αυτεπαγγέλτως τη διαδικασία αφαίρεσης της άδειας ή απαγόρευσης της καλωδιακής μετάδοσης κατά την έννοια του § 63 του νόμου περί ιδιωτικής τηλεόρασης.

[...]

Εκτέλεση

§ 9. (1) Η εφαρμογή του παρόντος ομοσπονδιακού νόμου ανατίθεται, όσον αφορά το § 4 παράγραφοι 1, 2 και 3 τελευταία φράση, στην ομοσπονδιακή κυβέρνηση, όσον αφορά το § 3 παράγραφοι 5 έως 7 στο ομοσπονδιακό υπουργείο δικαιοσύνης και, όσον αφορά τις άλλες διατάξεις στον καγκελάριο.

(2) Για την πρώτη έκδοση ενός διατάγματος μετά τη θέση σε ισχύ του παρόντος ομοσπονδιακού νόμου είναι δυνατόν να παραβλεφθούν οι απαιτήσεις του § 4 παράγραφος 3 πρώτη και δεύτερη πρόταση, εφόσον στο πλαίσιο της προετοιμασίας της διαδικασίας κοινοποίησης σύμφωνα με το άρθρο 3α παράγραφος 1 και 2 της οδηγίας 89/552/ΕΟΚ στην έκδοση της οδηγίας 97/36/ΕΚ πραγματοποιήθηκε ήδη διαβούλευση με τους ενδιαφερόμενους κύκλους και γνωστοποιήθηκε με κατάλληλο τρόπο το περιεχόμενο των διαταγμάτων που θα εκδοθούν στο πλαίσιο αυτής της διαβούλευσης.

Σημείωση σχετικά με την εφαρμογή

§ 10. Με τις διατάξεις των § 1 έως 4, 6 έως 9 καθώς και το § 11, ο παρών ομοσπονδιακός νόμος μεταφέρει στο εθνικό δίκαιο το άρθρο 3α παράγραφος 1 της οδηγίας 89/552/ΕΟΚ για το συντονισμό ορισμένων νομοθετικών και διοικητικών διατάξεων των κρατών μελών σχετικά με την άσκηση ορισμένων τηλεοπτικών δραστηριοτήτων, ΕΕ L 298 της 17.10.1989, σ. 23 στην έκδοση της οδηγίας 97/36/ΕΚ, ΕΕ 202 της 30.7.1997 σ. 60.

[...]

Θέση σε ισχύ

§ 11. Ο παρών ομοσπονδιακός νόμος τίθεται σε ισχύ την 1η Αυγούστου 2001.

Klestil

Schüssel

305. Κανονισμός για τις αθλητικές εκδηλώσεις μείζονος σημασίας για την κοινωνία

Βάσει του § 4 παράγραφος 1 του ομοσπονδιακού νόμου περί της άσκησης αποκλειστικών δικαιωμάτων τηλεοπτικής μετάδοσης (Fernseh-Exklusivrechte - FERG), BGBl. I Nr. 85/2001, θεσπίζεται το εξής διάταγμα:

§ 1. Αθλητικές εκδηλώσεις μείζονος σημασίας για την κοινωνία είναι

1. Θερινοί ή Χειμερινοί Ολυμπιακοί Αγώνες·

2. Ποδοσφαιρικοί αγώνες της FIFA, παγκόσμιο κύπελλο (ανδρών) εφόσον συμμετέχει σε αυτούς η αυστριακή εθνική ομάδα, καθώς και ο εναρκτήριος αγώνας, οι ημιτελικοί και ο τελικός αγώνας·

3. Ποδοσφαιρικοί αγώνες του ευρωπαϊκού πρωταθλήματος (ανδρών), εφόσον συμμετέχει σε αυτούς η αυστριακή εθνική ομάδα ποδοσφαίρου, καθώς και ο εναρκτήριος αγώνας, οι ημιτελικοί και ο τελικός·

4. Τελικός αγώνας του αυστριακού εθνικού κυπέλλου·

5. Παγκόσμιο πρωτάθλημα σκι Alpine FIS·

6. Παγκόσμιο πρωτάθλημα σκι Nordic FIS·

7. Πρωτοχρονιάτικη συναυλία της φιλαρμονικής της Βιέννης·

8. Χορός της Όπερας της Βιέννης.

§ 2. (1) Οι τηλεοπτικοί οργανισμοί οι οποίοι κατέχουν αποκλειστικά δικαιώματα μετάδοσης για τις αθλητικές εκδηλώσεις που αναφέρονται στο § 1, πρέπει να δίνουν τη δυνατότητα ζωντανής μετάδοσης αυτών των εκδηλώσεων σε ελεύθερη τηλεόραση και για ολόκληρη τη διάρκεια αυτών των εκδηλώσεων.

(2) Για τις αθλητικές εκδηλώσεις που αναφέρονται στο § 1 υποπαράγραφοι 1, 5, 6 και 8 μπορεί να πραγματοποιηθεί μόνο ετεροχρονισμένη ή μερική αναμετάδοση όταν

1. Πραγματοποιούνται ταυτόχρονα μέρη μιας εκδήλωσης σύμφωνα με το § 1 ή πολλές εκδηλώσεις από αυτές που αναφέρονται στο § 1 ή

2. Ήδη στο παρελθόν δεν ήταν δυνατή η συνολική μετάδοση λόγω της διάρκειας της εκδήλωσης.

§ 3. Το παρόν διάταγμα τίθεται σε ισχύ την 1η Οκτωβρίου 2001.

Schüssel - Riess-Passer - Ferrero-Waldner - Gehrer - Grasser - Strasser - Böhmdorfer - Molterer - Haupt - Forstinger - Bartenstein."

(1) ΕΕ L 298 της 17.10.1989, σ. 23.

(2) ΕΕ L 202 της 30.7.1997, σ. 60.